Asmi id kecmeɣ tamurt n Leqbayel , i tikelt tamezwarut deg iseggasen-nni n 80 , taddart tella tewwi anamek-ines aḥeqqi xas akken iɛumm deg-s lexṣas. Ulac iberdan yelhan, ulac tafat( tirciti) ulac lebni amaynut, ulac azeṭṭa yessufuɣen aman n tzuliɣin, ulac aman deg tiseballin. Tudert n immiren tbedd ɣef lxedma n wakal, ɣef uhareb ɣef nnif akked lḥerma. Mi ara d yekcem umdan ɣer taddart yettḥulfu s yiman-is ha-ten deg axxam-is , gar ayetma-as , gar lehbab-is anda yedda d laman , d tagmat, d lemḥadra.Tudrin , di lawan-nni, mazal teddunt s lqanun n teqbaylit ressan imezwura-nneɣ di tmeti. Leɣrazi s wacu tebna taddart d tawacult, d adrum akked tajmaɛt. Taddart tekka-d nnig yal yiwen u yal yiwen iqeddec i taddart. Dayen-nni i yeǧǧen, xas akken yeqwa lexṣas, imdanen ɛeccen di talwit, ttemyarfaden, temḥabaren, wa yesfqed ɣef wa akken lweḥc n tudert ad yerr aḍar.